b'\n_START_ARTICLE_\nKapusov belin\n_START_SECTION_\nOpis\n_START_PARAGRAPH_\nKapusov belin je najve\xc4\x8dji med belini, ki \xc5\xbeivijo v Sloveniji, saj preko kril meri med 50 in 62\xc2\xa0mm. Osnovna barva zgornje strani kril je bela, v zgornjem kotu sprednjih kril pa ima ta vrsta zna\xc4\x8dilno vbo\xc4\x8deno \xc4\x8drno liso. Samica se od samca lo\xc4\x8di po tem, da ima na zgornji strani sprednjih kril \xc5\xa1e dve dodatni \xc4\x8drni lisi. Oba spola imata \xc4\x8drni lisi na spodnji strani sprednjih kril. Prednja krila so po spodnji strani zelenkasto bela, zadnja krila pa rumenkasta s sivkastim poprhom. Kapusov belin je odli\xc4\x8den letalec, ki na svojih selitvah preleti precej\xc5\xa1nje razdalje._NEWLINE_Samica odlo\xc5\xbei rumena jaj\xc4\x8deca v skupinah od 20 do 100 na hranilne rastline gosenic. Te se hranijo z listi kapusnic, po \xc4\x8demer je vrsta dobila ime. Gosenice so rumenkasto zelene s svarilnimi rumenimi \xc4\x8drtami vzdol\xc5\xbe telesa ter \xc4\x8drnimi pikami. Hranijo se v skupinah in lahko povzro\xc4\x8dijo veliko gospodarsko \xc5\xa1kodo v nasadih zelja ali ohrovta. Same gosenice so pogosto \xc5\xbertev zajedavskih os vrste Apanteles glomeratus, ki svoja jaj\xc4\x8deca odlagajo v mlade gosenice._NEWLINE_Buba kapusovega belina je bledo rumenkasto zelene barve s \xc4\x8drnimi pikami. Iz bube se metulji razvijejo spomladi.\n_START_SECTION_\nRaz\xc5\xa1irjenost\n_START_PARAGRAPH_\nKapusov belin je raz\xc5\xa1irjen po celi Evropi, Severni Afriki in Aziji vse do Himalaje._NEWLINE_V Sloveniji lahko kapusovega belina opazimo v razli\xc4\x8dnih \xc5\xbeivljenjskih prostorih od morja do visokogorja, kjer leta od marca do septembra. Lahko se pojavlja v dveh ali treh generacijah.'